ลงทุนอย่างมีสติ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

....จิตรา อมรธรรม
การชุมนุมของกลุ่มเสื้อแดงเป็นประเด็นที่ถูกหยิบยกมากดดันตลาดหุ้นอีกครั้งในสัปดาห์นี้ หลังจากเพิ่งว่างเว้นประเด็นการเมืองไปเพียง 1 สัปดาห์ ทั้งที่ปัจจัยในตลาดต่างประเทศในระยะนี้สดใสกว่าช่วงที่ผ่านมา โดยไฮไลต์ในสัปดาห์นี้อยู่ที่รายงานตัวเลขเศรษฐกิจของจีน เช่น อัตราเงินเฟ้อ การส่งออก และยอดปล่อยกู้รายเดือนในเดือน ก.พ. ซึ่งตลาดคาดว่าตัวเลขจะออกมาดีและเป็นข่าวบวกกับตลาด ส่วนปัญหากรีซยังคงอยู่ในความสนใจของตลาดแต่เป็นไปในลักษณะที่ผ่อนคลายชั่วคราว เห็นได้จากความเชื่อมั่นในค่าเงินยูโรที่เริ่มกลับมา ทำให้ค่าเงินเหรียญสหรัฐอ่อนตัวระยะสั้น สินทรัพย์เสี่ยงทั้งหมดไม่ว่าจะเป็นหุ้น น้ำมัน ทองคำ และโภคภัณฑ์อื่นๆ จึงพร้อมจะปรับตัวขึ้น ตลาดหุ้นในเอเชียวานนี้ปรับตัวบวกกันถ้วนหน้าเพราะได้อานิสงส์จากเม็ดเงินที่ไหลเข้า แต่ตลาดหุ้นไทยกลับปิดลบไปอย่างน่าเสียดาย ทั้งที่นักลงทุนต่างชาติกลับมั่นใจและยังซื้อสุทธิติดต่อกันเป็นวันที่สิบ รวม 2.1 หมื่นล้านบาท 
สำหรับประเทศไทย แม้จะผ่านการปฏิวัติมา 5 ครั้ง ยุบสภาอีก 7 ครั้งในรอบ 35 ปีนับตั้งแต่มีตลาดหลักทรัพย์ แต่ GDP ก็ยังเติบโตอย่างต่อเนื่อง สะดุดเพียง 2 ครั้งคือในปี 2540 ที่เกิดวิกฤตต้มยำกุ้งและปี 2550–2551 ในวิกฤต Subprime และ Lehman ซึ่งล้วนเป็นปัจจัยทางเศรษฐกิจ แน่นอนว่าการลงทุนภาคเอกชนได้รับผลกระทบโดยตรงจากการเมือง แต่สัดส่วนการลงทุนต่อ GDP ก็ลดลงมาหลายปีจนเหลือเพียง 15% หากกระทบอีกก็มีน้ำหนักไม่มากนัก 
ขณะที่ภาคการส่งออกกลับไม่ได้รับผลกระทบจากการเมืองและมีส่วนช่วยอย่างมากต่อการเติบโตของ GDP จึงสรุปได้ว่าการเมืองมีผลต่อดัชนีตลาดเพียงระยะสั้นๆ ซึ่งกลายเป็น “โอกาส” ของนักลงทุนที่มองหา ดิฉันจึงไม่รู้สึกเป็นกังวลกับเหตุการณ์ที่จะเกิดขึ้นในช่วงสุดสัปดาห์นี้ แต่กลับมองหา “โอกาสระยะสั้นๆ” ไม่เกินสิ้นเดือน มี.ค. ที่คาดว่าดัชนีจะมีโอกาสปรับขึ้นไปที่ 740–750 จุด ซึ่งเป็นจังหวะดีในการลดพอร์ต เพราะเชื่อว่าตลาดจะเข้าสู่ภาวะหมีอย่างเต็มตัวในเดือน เม.ย. หลังหมดข่าวผลประกอบการของบริษัท พร้อมด้วยการขึ้น XD ในหุ้นหลายตัว ขณะเดียวกันการปรับลงของดัชนีถือเป็นจังหวะในการเลือก “ช็อปของถูก” เพราะเชื่อว่าตลาดในช่วงครึ่งปีหลังจะสดใสสอดคล้องกับปัจจัยเศรษฐกิจ สำหรับท่านที่มีหุ้นพื้นฐานดีอยู่ในพอร์ต หากราคาหุ้นตกลงมาเพราะปัจจัยการเมือง ดิฉันเห็นว่าไม่มีความจำเป็นต้องขายขาดทุน 
พบกันใหม่สัปดาห์หน้าค่ะ